Πρόταση ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την κινητοποίηση του Ταμείου Αλληλεγγύης της Ευρωπαϊκής Ένωσης σύμφωνα με το σημείο 3 της διοργανικής συμφωνίας της 7ης Νοεμβρίου 2002 μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη χρηματοδότηση του Ταμείου Αλληλεγγύης της Ευρωπαϊκής Ένωσης, η οποία συμπληρώνει τη διοργανική συμφωνία της 6ης Μαΐου 1999 σχετικά με τη δημοσιονομική πειθαρχία και τη βελτίωση της διαδικασίας του προϋπολογισμού

(υποβλήθηκε από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η διοργανική συμφωνία της 7ης Νοεμβρίου 2002 [1] καθιστά δυνατή την κινητοποίηση του Ταμείου Αλληλεγγύης της Ευρωπαϊκής Ένωσης μέσω μηχανισμού ευελιξίας στο πλαίσιο του ετήσιου ανώτατου ορίου του 1 δισεκατ. ευρώ, άνω του ορίου των αντίστοιχων τομέων των δημοσιονομικών προοπτικών. Οι όροι επιλεξιμότητας για την παρέμβαση του Ταμείου διευκρινίζονται στον κανονισμό (ΕΚ) αριθ. 2012/2002 [2].

[1] ΕΕ C 283 της 20.11.2002, σ. 1

[2] ΕΕ L 311 της 14.11.2002, σ. 3.

Με βάση τις αιτήσεις συνδρομής που υπέβαλαν στο Ταμείο η Γαλλία, η Μάλτα και η Ισπανία, οι οποίες επλήγησαν από καταστροφές λόγω σοβαρών πλημμυρών (Μάλτα και Γαλλία) και από πυρκαγιές δασών (Ισπανία), οι συνολικές εκτιμήσεις των ζημιών που προκλήθηκαν έχουν ως εξής:

// Άμεσες ζημίες

Γαλλία // 785.000.000 ευρώ

Μάλτα // 30.172.000 ευρώ

Ισπανία // 53.231.000 ευρώ

Σύνολο // 868.403.000 ευρώ

Με βάση την εξέταση των αιτήσεων αυτών [3] και λαμβάνοντας υπόψη τη μέγιστη δυνατή ενίσχυση από το Ταμείο καθώς και τη δυνατότητα επαναδιάθεσης πιστώσεων στον τομέα που έχει ανάγκη πρόσθετων δαπανών, η Επιτροπή προτείνει την κινητοποίηση του Ταμείου Αλληλεγγύης της Ευρωπαϊκής Ένωσης για συνολικό ποσό 21.916.995 ευρώ το οποίο θα διατεθεί βάσει των τομέων 3 και 7 των δημοσιονομικών προοπτικών.

[3] Ανακοίνωση στην Επιτροπή του κ. Barnier, της κας Schreyer, του κ. Verheugen και του κ. Fischler σχετικά με έξι αιτήσεις για την κινητοποίηση του Ταμείου Αλληλεγγύης της Ευρωπαϊκής Ένωσης που υποβλήθηκαν από την Ελλάδα, τη Γαλλία, την Ισπανία, τη Μάλτα και την Ιταλία.

Η Επιτροπή θα υποβάλει διορθωτικό προϋπολογισμό (ΔΠ) για την εγγραφή ειδικών πιστώσεων ανάληψης υποχρεώσεων στον προϋπολογισμό 2004, ανά χώρα δικαιούχο, όπως προβλέπεται στο σημείο 4 της διοργανικής συμφωνίας της 7ης Νοεμβρίου 2002.

Πρόταση ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την κινητοποίηση του Ταμείου Αλληλεγγύης της Ευρωπαϊκής Ένωσης σύμφωνα με το σημείο 3 της διοργανικής συμφωνίας της 7ης Νοεμβρίου 2002 μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη χρηματοδότηση του Ταμείου Αλληλεγγύης της Ευρωπαϊκής Ένωσης, η οποία συμπληρώνει τη διοργανική συμφωνία της 6ης Μαΐου 1999 σχετικά με τη δημοσιονομική πειθαρχία και τη βελτίωση της διαδικασίας του προϋπολογισμού

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη διοργανική συμφωνία της 7ης Νοεμβρίου 2002 μεταξύ του Ευρωπαϊκού Κοινοβουλίου, του Συμβουλίου και της Επιτροπής σχετικά με τη χρηματοδότηση του Ταμείου Αλληλεγγύης της Ευρωπαϊκής Ένωσης, η οποία συμπληρώνει τη διοργανική συμφωνία της 6ης Μαΐου 1999 για τη δημοσιονομική πειθαρχία και τη βελτίωση της διαδικασίας του προϋπολογισμού [4], και ιδίως το σημείο 3,

[4] ΕΕ C 172 της 18.06.1999, σ. 1.

τον κανονισμό (ΕΚ) αριθ. 2012/2002 του Συμβουλίου, της 11ης Νοεμβρίου 2002, για την ίδρυση του Ταμείου Αλληλεγγύης της Ευρωπαϊκής Ένωσης [5],

[5] ΕΕ L 311 της 14.11.2002, σ. 3.

την πρόταση της Επιτροπής,

Εκτιμώντας τα ακόλουθα:

(1) Η Ευρωπαϊκή Ένωση έχει ιδρύσει το Ταμείο Αλληλεγγύης της Ευρωπαϊκής Ένωσης (Ταμείο) για να δείξει αλληλεγγύη προς τον πληθυσμό περιοχών που πλήττονται από καταστροφές.

(2) Στις 10 Νοεμβρίου 2003, η Μάλτα υπέβαλε αίτηση κινητοποίησης του Ταμείου για τις καταστροφές που προκλήθηκαν από θύελλα και πλημμύρες, η Ισπανία υπέβαλε, την 1η Οκτωβρίου 2003, αίτηση για τις καταστροφές που προκλήθηκαν από πυρκαγιές και η Γαλλία υπέβαλε αίτηση, στις 26 Ιανουαρίου 2004, για τις καταστροφές που προκλήθηκαν από πλημμύρες.

(3) Η διοργανική συμφωνία της 7ης Νοεμβρίου 2002 επιτρέπει την κινητοποίηση του Ταμείου εντός του ετήσιου ανώτατου ορίου του 1 δισεκατομμυρίου ευρώ.

(4) Οι περιπτώσεις θύελλας και πλημμυρών στη Μάλτα το Σεπτέμβριο του 2003, δασικών πυρκαγιών στην Ισπανία το καλοκαίρι του 2003 και πλημμυρών στη Νότια Γαλλία τον Δεκέμβριο του 2003, πληρούν τα κριτήρια κινητοποίησης του Ταμείου Αλληλεγγύης της Ευρωπαϊκής Ένωσης.

ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Στο πλαίσιο του γενικού προϋπολογισμού της Ευρωπαϊκής Ένωσης για το οικονομικό έτος 2004, το Ταμείο Αλληλεγγύης της Ευρωπαϊκής Ένωσης κινητοποιείται για τη διάθεση ποσού 21.916.995 εκατ. ευρώ σε πιστώσεις ανάληψης υποχρεώσεων.

Άρθρο 2

Η παρούσα απόφαση δημοσιεύεται στην Επίσημη Εφημερίδα των Ευρωπαϊκών Κοινοτήτων.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος